**Dėl priešgaisrinės saugos sistemos tobulinimo modelio**

Pastaruoju metu esamas priešgaisrinės saugos sistemos organizavimas ir funkcionavimas valstybės mastu susilaukia vis daugiau pagrįstos kritikos. Valstybinis auditas, atlikęs priešgaisrinių gelbėjimo pajėgų parengties, reagavimo į gaisrus ir gaisrų kilimo rizikos valstybinio valdymo ir organizavimo auditą, konstatavo sisteminius ir reikšmingus veiklos trūkumus, ypač pabrėždamas efektyvumo, veiksmingumo, ekonomiškumo, rezultatyvumo ir racionalumo stokojančią dabartinę Priešgaisrinės apsaugos ir gelbėjimo departamento prie Vidaus reikalų ministerijos (toliau – **PAGD**) veiklą. Neabejojame, kad Vidaus reikalų ministerija imsis lyderystės ir sisteminių sprendimų reformuojant esamą priešgaisrinės saugos sistemos modelį.

Lietuvos gaisrinės saugos asociacija (toliau – **LGSA**), vienijanti gaisrinės saugos ir ugniagesybos specialistus bei savivaldybių priešgaisrines tarnybas ir prisidedanti prie gaisrinės saugos ir ugniagesybos tobulinimo šalyje, yra pasirengusi aktyviai bendradarbiauti tobulinant priešgaisrinės saugos sistemą, suteikdama Vidaus reikalų ministerijai visokeriopą pagalbą, skirdama šiam tikslui savo žmogiškuosius resursus, sukauptas dalykines žinias bei šiuo raštu **teikdama racionalius pasiūlymus dėl veiksmingos ir efektyvios šalies priešgaisrinės saugos užtikrinimo sistemos sukūrimo (toliau – Koncepcija)**.

Koncepcija parengta vadovaujantis ir įvertinus:

1. Teisės aktus (Lietuvos Respublikos priešgaisrinės saugos įstatymas, Lietuvos Respublikos civilinės saugos įstatymas, Lietuvos Respublikos vietos savivaldos įstatymas, Priešgaisrinės saugos užtikrinimo standartas, patvirtintas Lietuvos Respublikos Vyriausybės 2013-04-17 nutarimu Nr. 354, Valstybinėms (valstybės perduotoms savivaldybėms) funkcijoms atlikti lėšų apskaičiavimo metodika, patvirtinta Vidaus reikalų ministro 2006-06-09 įsakymu Nr. 1V-218 ir kiti).
2. Programines nuostatas (Aštuonioliktosios Lietuvos Respublikos Vyriausybės programa, patvirtinta Lietuvos Respublikos Seimo 2020-12-11 nutarimu Nr. XIV-72, Aštuonioliktosios Lietuvos Respublikos Vyriausybės programos nuostatų įgyvendinimo planas, patvirtintas Lietuvos Respublikos Vyriausybės 2021-03-10 nutarimu Nr. 155 ir kiti).
3. Valstybinio audito rezultatus (Lietuvos Respublikos valstybės kontrolės 2021 m. kovo 22 d. valstybinio audito ataskaita Nr. VAE-2 „Priešgaisrinių pajėgų veikla mažinant gaisrų skaičių ir jų padarytus nuostolius“ (toliau – **Valstybinio audito ataskaita**), Lietuvos Respublikos Seimo Audito komiteto 2021-04-21, 2021-04-28 posėdžių medžiaga dėl Valstybinio audito ataskaitos, Lietuvos Respublikos Seimo Audito komiteto 2021-05-05 sprendimas Nr. 141-S-2 „Dėl Priešgaisrinės apsaugos sistemos efektyvinimo“).
4. Europos geografinės teritorijos šalių geriausia patirtį Tarptautinės priešgaisrinių gelbėjimo tarnybų asociacijos (CTIF) duomenis (<https://www.ctif.org/index.php/>, <https://ec.europa.eu/echo/what/civil-protection/european-disaster-risk-management_en>, kt.).
5. PAGD parengtas Priešgaisrinės saugos užtikrinimo gaires.

Pirmiausia paminėtina, kad PAGD parengtose Priešgaisrinės saugos užtikrinimo gairėse nepelnytai ir nepagrįstai sumenkintas savivaldybių priešgaisrinių tarnybų statusas jas priskiriant sovietinių kolūkių palikimui, atliekančiam nereikšmingus pirminius gelbėjimo darbus, neturinčiam reikiamus sveikatos ir fizinio parengtumo reikalavimus atitinkančio personalo, stokojančiam technikos, materialinio aprūpinimo ir tinkamų patalpų. Tokia šališka, spekuliatyvi ir tikrovės neatitinkanti savivaldybių pajėgų tinklo kritika prieštarauja Valstybinio audito ataskaitai, kuri grįsta oficialia ir objektyvia statistika, lyginamaisiais ir tiriamaisiais duomenimis (žemiau – išsami informacija).

Kaip rodo Valstybinio audito ataskaita, savivaldybių priešgaisrinės pajėgos daugelyje sričių pranoksta PAGD pajėgas: tiek įsisavindamos lėšas, komplektuodamos techniką ir jos įrangą bei pagal turimą jų kiekį, tiek modernizuodamos statinius ir pagal gelbėjimo darbų skaičių bei kt. Manome, kad PAGD sistemingai ir nuosekliai menkina savivaldybių priešgaisrinių pajėgų statusą, siekdama šias efektyviai ir veiksmingai funkcionuojančias pajėgas prisijungti prie valstybinio tinklo ir taip pagerinti Valstybinio audito gana smarkiai sukritikuotą valstybinę priešgaisrinę sistemą. Todėl LGSA ragina nepritarti PAGD parengtoms Priešgaisrinės saugos užtikrinimo gairėms ir ypač jose siūlomai alternatyvai – savivaldybių priešgaisrinių pajėgų prijungimui prie Valstybinės priešgaisrinės gelbėjimo tarnybos tinklo. Atvirkščiai, LGSA siūlo kitą modelį – stiprinti šiuo metu gerai funkcionuojantį savivaldybių priešgaisrinių pajėgų tinklą žemiau nurodytomis kryptimis, o ne jį sunaikinti prijungiant prie neveiksmingo ir Valstybės audito kritikuojamo PAGD. Žemiau išdėstome išsamius siūlymus ir juos pagrindžiančius motyvus.

**Koncepcijos kryptys – priešgaisrinių pajėgų koncentravimas savivaldybių lygmeniu bei gaisrų kilimo rizikos valdymo stiprinimas**:

* **Valstybinės priešgaisrinės gelbėjimo tarnybos pajėgos stiprinamos apskričių centruose,** joms priskiriant dalyvavimą gesinant didelio masto gaisrus, specializuotų gelbėjimo darbų atlikimą, kuriems reikalinga specializuota įranga ar personalas (pvz., cheminiai, radiaciniai incidentai).
* **Savivaldybių priešgaisrinės tarnybos – pagrindinė nuolatinės parengties civilinės saugos ir gelbėjimo sistemos dalis, atliekanti gaisrų gesinimą ir gelbėjimo darbus visoje šalies teritorijoje**. Pagrindinės priemonės: (1) tinkamas savivaldybės pajėgų (ugniagesių komandų) išdėstymas šalies teritorijoje; (2) esamų valstybinės priešgaisrinės gelbėjimo tarnybos pajėgų materialinio-techninio aprūpinimo ir žmogiškųjų išteklių (ugniagesių) laipsniškas perdavimas iš valstybės – savivaldybėms; (3) papildomo ir pakankamo savivaldybių priešgaisrinių tarnybų finansavimo užtikrinimas specialiosiomis tikslinėmis valstybės biudžeto dotacijomis priešgaisrinės saugos funkcijai tinkamai ir saugiai atlikti.
* Lygiavertės finansavimo sistemos parengimas ir patvirtinimas. Lėšos Valstybinės priešgaisrinės gelbėjimo tarnybos pajėgoms ir Savivaldybių priešgaisrinėms tarnyboms turėtų būti skiriamos proporcingai, atsižvelgiant į pagrindinių funkcijų vykdymą (žmonių ir turto gelbėjimas), o ne administraciniams biurokratiniams aparatams išlaikyti.
* Gaisrų prevencinės veiklos tobulinimas ir stiprinimas. Vidaus reikalų ministerijos lygmeniu koordinuojamas gaisrų prevencijos organizavimas ir taikomų poveikio priemonių vertinimas, instituciniu lygmeniu apibrėžiamos ir atskiriamos gaisrų prevencijos funkcijos. Valstybinę priešgaisrinę priežiūrą šalyje vykdo valstybinė priešgaisrinė gelbėjimo tarnyba. Gaisrų prevenciją rajonų savivaldybėse organizuoja ir vykdo rajonų savivaldybių priešgaisrinės tarnybos.

Pagrindinė Koncepcijoje siūloma naujovė – gaisrų gesinimo ir gelbėjimo darbų funkcijos stiprinimas savivaldybių priešgaisrinėse tarnybose. Šią reformą ir priešgaisrinės saugos organizavimą per savivaldybes sąlygoja šie esminiai veiksniai:

1. Europa yra grįsta valdžios decentralizavimo modeliu. Valdžios decentralizavimą ir viešųjų pareigų prieinamumą pirmumo tvarka per arčiausiai piliečių esančius vietinės valdžios organus įtvirtina 1999 m. Lietuvoje ratifikuota Europos vietos savivaldos chartija (chartijos preambulė ir 4 str. 3 d.).
2. Visose Europos geografinės teritorijos šalyse (išskyrus Baltarusiją), yra taikomas priešgaisrinės apsaugos organizavimo per savivaldybes (vietos valdžias) modelis. Priešingo modelio taikymas pereinant prie vieningos valstybinės priešgaisrinės sistemos, sugriaunant savivaldybių priešgaisrinių pajėgų tinklą – liudytų, kad sekama autoritarinių šalių santvarkos pavyzdžiu. Beje, **nepasisekusią savivaldybių priešgaisrinių tinklo sunaikinimo patirtį jau turėjo kaimyninė Latvija**, kuri vėl priversta grįžti prie savivaldybių priešgaisrinių tarnybų modelio. Ši sugriauta struktūra dabar yra atstatinėjama (savivaldybių lėšomis yra įrenginėjamos priešgaisrinėms pajėgoms reikalingos patalpos, valstybė skiria reikiamą finansavimą savivaldybių ugniagesių etatams įsteigti, išlaikyti ir aprūpinti). CTIF duomenimis, **Latvija, po nepavykusios savivaldybių pajėgų sunaikinimo reformos, yra paskutinėje (šioje šalyje yra daugiausia žuvusiųjų) vietoje pagal žuvusiųjų gaisruose žmonių skaičių**, nes sunaikinus savivaldybių priešgaisrinių pajėgų tinklą, laiku nebesuteikiama pagalba gaisruose. Sunku būtų rasti europinės demokratinės valstybės pavyzdį, kurioje gaisrų gesinimo ir gebėjimo darbai nebūtų organizuojami per savivaldybių tarnybų lygmenį. Išsivysčiusiose, pažangiose demokratinėse šalyse savivaldybių priešgaisrinės pajėgos yra pagrindinė šalies gaisrų gesinimo ir gelbėjimo tarnybų tinklo dalis (Suomija, Švedija, Danija, Norvegija, Vokietija, Austrija ir kt.).
3. Egzistuojančių savivaldybių priešgaisrinių tarnybų įkūrimo tikslas buvo užtikrinti gaisrų gesinimo ir pirminių gelbėjimo darbų prieinamumą atokiausiose Lietuvos vietose, nutolusiose nuo didžiųjų miestų ir savivaldybių centrų. Būtina šį tikslą ir gerąją praktiką pateisinti ir toliau plėtoti, ypač atsižvelgiant į tai, jog pagal statistiką savivaldybių ugniagesiai faktiškai atlieka didžiąją dalį (daugiau kaip 50 proc. visų šalies gaisrų gesinimo ir gelbėjimo darbų.
4. Lietuva jau yra pasirinkusi priešgaisrinės saugos sistemos tobulinimo modelį – pajėgų ir turto perdavimą savivaldybėms, o ne atvirkščiai. **Valstybės valdymo tobulinimo komisijos (Saulėlydžio komisija) veiklos laikotarpiu buvo nutarta iš valstybės savivaldybėms perduoti priešgaisrinėms pajėgoms reikalingus resursus ir taip optimizuoti valstybės sektorių**. Tačiau PAGD neįvykdė pareigos užtikrinti savivaldybėms perduotino turto tinkamumą priešgaisrinei funkcijai atlikti, todėl ši reforma užstrigo, nors ją būtina tęsti.
5. Aštuonioliktosios Lietuvos Respublikos Vyriausybės programa vienais esminių Vyriausybės veiklos prioritetais laiko gyventojų, valstybės saugumą, saugumo priemonių ir darbo sąlygų gerinimą, veiklos modernizavimą šioje srityje, efektyvių bei veiksmingų saugumo priemonių prieinamumą regionuose, valdžios decentralizavimą, savivaldybių galių stiprinimą, vietos gyventojų poreikių tenkinimą ir apsaugą (171, 176, 178, 180, 181, 228, 243, 244 p.). Aštuonioliktosios Lietuvos Respublikos Vyriausybės programos nuostatų įgyvendinimo plane, XI skyriaus Misijai (prioritetui) „Stipri ir saugi Lietuva“ pasiekti 11.12 punktu numatytas priešgaisrinės saugos užtikrinimo sistemos tobulinimas, siekiant jos didesnio efektyvumo ir veiksmingumo.
6. Valstybinio audito ataskaitoje, Lietuvos Respublikos Seimo Audito komiteto 2021-05-05 sprendime konstatuoti reikšmingi PAGD veiklos trūkumai, neveiksminga šalies priešgaisrinė sauga, teisės aktus pažeidžiantis materialinis-techninis aprūpinimas, pavėluotas reagavimas ir nuvykimas į iškvietimus, neįsisavinamos lėšos ir kita neefektyvi ir neveiksminga esamos **valstybinės priešgaisrinės sistemos veikla**:
   1. PAGD negeba įsisavinti lėšų, kritiškai žemėja aprūpinimo lygis. Valstybinei priešgaisrinei gelbėjimo tarnybai trūksta 38 proc. gaisrų ir gelbėjimo technikos. Iš 24,4 mln. Eur Europos Sąjungos paramos lėšų, skirtų priešgaisrinių gelbėjimų pajėgų aprūpinimui, PAGD per 5-erius metus įsisavino tik 3,7 mln. Eur, o už gaisrinių autocisternų nuomą sumokėta daugiau nei šių automobilių vertė. Tuo tarpu savivaldybėse šis aprūpinimo lygis yra geresnis (29 proc. trūkumas). Jei 80 proc. valstybinės priešgaisrinės gelbėjimo tarnybos automobilinių cisternų turėjo ne visą darbams reikalingą įrangą, tuo tarpu savivaldybėse šis procentas buvo gerokai mažesnis ir tik 25 proc. cisternų neturėjo reikiamos įrangos. PAGD (valstybinės priešgaisrinės gelbėjimo tarnybos) turimos gaisrų gesinimo ir gelbėjimo technikos apimtys ir kiekiai nuo 2017 metų nuosekliai mažėjo ir nebuvo atnaujinami, pasiektas kritinis faktiškai turimos ir pagal teisės aktus privalomos turėti technikos santykis. **Iš 443** pagal standartus būtinos technikos, 2019 m. valstybinė priešgaisrinė tarnyba teturėjo **tik 293**. Tuo tarpu savivaldybių priešgaisrinėse tarnybose stebima priešinga situacija – 2017-2018 m. laikotarpiu savivaldybių turima technika gerokai viršijo standartą (turima atitinkamai 423 ir 438 iš būtinųjų 356) ir tik 2019 m. priartėjo prie standarto ribos. Savivaldybių priešgaisrinės tarnybos efektyviau planuoja, valdo ir įsisavina skirtą finansavimą bei racionaliau užtikrina materialinį techninį aprūpinimą.
   2. **Savivaldybių priešgaisrinės pajėgos, nors joms teisės aktais pavesta atlikti tik pirminius** žmonių ir turto gelbėjimo darbus, **tačiau faktiškai jau dabar atlieka didžiąją dalį visų gelbėjimo darbų**: 69 proc. (35 iš 51) savivaldybių priešgaisrinių tarnybų ugniagesių atliko žmonių ir turto gelbėjimo darbus uždūmintose, kvėpavimui netinkamose patalpose, 41 proc. (21 iš 51) – gelbėjimo darbus aukštyje, 96 proc. (49 iš 51) teikė pirmąją pagalbą. Savivaldybių ugniagesiai kasmet dalyvauja daugiau nei 50 proc. visų šalies gaisrų ir gelbėjimo darbų bei yra pirmieji, kurie atvyksta į įvykio vietą, ypač kaimiškose ir atokiose gyvenamosiose vietovėse.
   3. Tik 52 proc. sudaro tie ugniagesiai, kuriems pavesta atlikti visus gaisrų gesinimo ir gelbėjimo darbus. Tai yra valstybinės priešgaisrinės gelbėjimo tarnybos ugniagesiai. Tuo tarpu savivaldybių ugniagesiai sudaro likusius **48 proc. šalies ugniagesių** ir, nors jiems pavesta atlikti tik pirminius, tačiau **faktiškai jie dalyvauja atliekant didžiąją dalį** visų gesinimo ir gelbėjimo darbų šalyje. Dabartinė faktiškai atliekamų gesinimo ir gelbėjimo darbų situacija neatitinka esamo teisinio reguliavimo ir esamų struktūrinių pajėgumų. Todėl būtina įteisinti savivaldybių ugniagesių faktiškai atliekamus visus gaisrų gesinimo ir gelbėjimo darbus ir jų pajėgoms priskirti didžiąją dalį šalies ugniagesių.
   4. Esama ugniagesių struktūra nėra optimali ir neatliepia saugumo poreikių (tiek gyventojų, tiek pačių ugniagesių saugumo). Nėra racionalus valstybinių ir savivaldybių priešgaisrinių pajėgų paskirstymas, jų išdėstymas, neadekvatus komandų, jose dirbančių ugniagesių ir jų atliekamų darbų santykis, ypač turint omenyje tą faktą, kad mažumą sudarančios savivaldybių pajėgos dažnu atveju atvyksta į įvykį pirmosios ir atlieka 50 proc. visų šalies gesinimo ir gelbėjimo darbų. 2020 m. tik 22 proc. (78 iš 360) visų ugniagesių komandų sudarė komandos, kurioms pavesta atlikti visus žmonių ir turto gelbėjimo darbus (t.y., valstybininkai); jose dirbo apie pusė (52 proc.) visų ugniagesių (**22:52**). Likę 48 proc. ugniagesių dirba likusiose 78 proc. ugniagesių komandose ir jie yra savivaldybės ugniagesiai (**78:48**). Taigi, darytina išvada, kad valstybinėje priešgaisrinėje gelbėjimo tarnyboje dirba 52 proc. visų ugniagesių, tuo tarpu jie sudaro tik 22 proc. visų ugniagesių komandų.
   5. Apskrityse 2017-2019 m. nepasiektas rodiklis, kad 80 proc. pirmųjų pajėgų į įvykio vietą atvyktų neviršijant Priešgaisrinės saugos užtikrinimo standarte nustatyto minimalaus atvykimo laiko (miesto gyvenamosiose vietovėse – 8 min., kaimo gyvenamosiose vietovėse – 18 min.). PAGD pavaldume esantis Bendrasis pagalbos centras neužtikrina, kad šalies priešgaisrinėms pajėgoms (tarp jų ir savivaldybių) būtų laiku perduotas pranešimas apie gaisrą. 2019 m. daugiau nei 5 tūkst. pranešimų perduota vidutiniškai du kartus viršijant standarte nustatytą maksimalų laiką (2 min.). Atvykimo į įvykio vietą statistika iškraipoma, kai BPC apskaitoje nurodomas ne pirmaisiais atvykusių savivaldybės ugniagesių, o vėliau atvykusių VPGT atvykimo laikas. Kita pavėluoto reagavimo ir atvykimo į gaisrą priežastis – netinkamas pajėgų išdėstymas šalies teritorijoje bei pasenęs automobilinių cisternų parkas. Šie duomenys papildomai patvirtina būtinumą peržiūrėti ir tobulinti savivaldybių pajėgų išdėstymą šalies teritorijoje bei užtikrinti savalaikį jų informavimą apie gaisrą.
   6. PAGD, nors jam pavesta, šalies mastu nevaldo ir nekoordinuoja visų šalies ugniagesių techninės įrangos suderinamumo, ugniagesių lygiateisio aprūpinimo specialia apranga ir asmens apsaugos priemonėmis. Savivaldybių ugniagesiai, dėl ydingo ir nepakankamo valstybinio reguliavimo, ilgą laiką nebuvo aprūpinami tinkamomis ir pakankamomis asmens apsaugos priemonėmis (ypač kvėpavimo aparatais, kurie pagal teisės aktus iki pat 2020 m. pabaigos nebuvo numatyti kaip būtinoji ir privaloma savivaldybės ugniagesio apsaugos priemonė), iki šiol neskirtas tam finansavimas, savivaldybių ugniagesiai iki šiol diskriminuojami valstybės ugniagesių atžvilgiu, be to, atvykę į gaisro vietą pirmi, dėl trūkstamos kvėpavimo organų apsaugos įrangos, negali imtis būtinųjų gesinimo ir gelbėjimo darbų.
7. Savivaldybių gaisrinių pastatų būklė gerinama sparčiau nei PAGD. Per pastaruosius 5-erius metus **PAGD atnaujino tik 2** gaisrines – pastatė Šilutės priešgaisrinės gelbėjimo tarnybos ir Kybartų komandos pastatus. Tačiau kituose valstybės gaisrinės pastatuose nebuvo atliekami net būtinieji ir neišvengiami remonto darbai. Toks neveiklumo, keliančio pavojų darbuotojų sveikatai pavyzdys yra Lentvario komanda, kur ugniagesiai jau daugiau kaip penkerius metus iš eilės priversti dirbti avarinės būklės, nesaugiame ir higienos reikalavimų neatitinkančiame pastate, dalis pastato, tarp jų ir stogas, yra sugriuvusi dėl nepriežiūros, tačiau iki šiol nepateisinamai delsiama atlikti statybos darbus, nors lėšos ir sklypas naujos gaisrinės statyboms buvo skirti prieš kelis metus. **Tuo tarpu savivaldybės per šį laikotarpį yra modernizavę ir atnaujinę apie 70 ugniagesių komandų pastatų**, statiniai yra pertvarkomi, komandos perkeliamos keičiant pajėgų išdėstymą pagal standartų reikalavimus (pvz., Pakruojo r., Šilalės r., Kretingos r., Lazdijų r., Vilniaus r., Kauno r., Ukmergės r., Jonavos r. ir kt. savivaldybėse – visiškai renovuotos, modernizuotos savivaldybių ugniagesių komandos ir pakeista jų dislokacijos vieta).
8. Valstybinio audito atskleisti PAGD valdymo ir veiklos trūkumai, netinkamas pavestų funkcijų vykdymas, esamos priešgaisrinės apsaugos sistemos organizavimo ir funkcionavimo neužtikrinimas, pajėgų nekoordinavimas šalies mastu, netolygus pajėgų paskirstymas šalyje (ypač neproporcingas atotrūkis tarp valstybinio ir savivaldybių pajėgų komandų santykio su ugniagesių skaičiumi), negebėjimas įsisavinti ES lėšų PAGD lygmeniu, vienodo lygmens ugniagesių asmens apsaugos priemonių sistemos nediegimas, valstybės ir savivaldybių priešgaisrinių pajėgų techninis nesuderinamumas ir suderinamumo neužtikrinimas PAGD lygmeniu, verčia imtis kardinalių šios sistemos reformų ir pokyčių – **perduoti gaisrų ir gelbėjimo darbų funkcijos vykdymą iš nepatenkinamai funkcionuojančio PAGD į efektyviau ir racionaliau valdomas savivaldybių pajėgų struktūras, kurių veiklos ir aprūpinimo rodikliai geresni nei PAGD**.
9. Būtina paminėti, kad be valstybės biudžeto dotacijų savivaldybių priešgaisrinei funkcijai atlikti, savivaldybės kasmet savo lėšomis papildomai prisideda prie priešgaisrinės saugos funkcijos finansavimo, skirdamos tam bendrai apie **3,5-4,0 mln. eurų savivaldybės biudžetų lėšų.**
10. Šalies priešgaisrinių gelbėjimo pajėgų veiklos ir reformos gairių modelio pasirinkimas. Siekiant parengti tinkamas priešgaisrinių gelbėjimo pajėgų gaires, būtina atlikti Vakarų Europos ir Skandinavijos valstybių priešgaisrinių gelbėjimo pajėgų veiklos modelių analizes ir pasirinkti 2-3 Lietuvai priimtinas alternatyvas. Pasirinktų alternatyvų pagrindu rengti Lietuvos priešgaisrinių gelbėjimo pajėgų gairių projektą. Ir tai neturėtų būti eilinis PAGD finansavimo projektas, o geriausio modelio Lietuvai parinkimas.
11. Savivaldybės priešgaisrinės pajėgos realiai organizuoja ir vykdo savanorišką ugniagesių veiklą, savanorių ugniagesių turi dešimtimis kartų daugiau nei jų yra PAGD sistemoje. Siekiant stiprinti ir plėsti savanorišką ugniagesių veikla būtinaparuošti tinkamus ugniagesių-savanorių veiklą reglamentuojančius teisės aktus, kurie neprieštarautų kitiems LR įstatymams, spręsti finansavimo klausimą, sukurti savanorių motyvavimo ir patrauklią veiklai sistemą. Savanoriai ugniagesiai reikalingai savivaldos ir bendruomenių stiprinimui ir pagalbai vietos gyventojams nutikus nelaimei, tačiau galiojantys teisės aktai ypač sudėtingi ir biurokratiški, o resursų tam įgyvendinti nėra.

Siekiant praktikoje patikrinti siūlomos Koncepcijos veiksmingumą ir jos pasiteisinamumą, galima būtų pradėti ne nuo sisteminių kardinalių pokyčių, o nuo bandomojo, **pilotinio projekto**. Pradiniame etape valstybinės priešgaisrinės gelbėjimo tarnybos atliekamas gaisrų gesinimo ir gelbėjimo darbų funkcijas galima būtų perduoti tik kelioms atrinktoms savivaldybėms. Pavyzdžiui, Vilniaus APGV 7 komandą (buvusi Vilniaus r. priešgaisrinės gelbėjimo tarnybos Nemenčinės komanda), Pakruojo, Skuodo priešgaisrines gelbėjimo tarnybas, ar kt.. Bandomojo eksperimento parenkamu pavyzdžiu siūloma komanda Nemenčinėje yra pavyzdys, kai valstybinė, bet nestatutinė komanda užtikrindavo pastovų 5 ugniagesių išvykimą į incidento vietą, tačiau po 2010 m. reorganizacijos į gaisro vietą vidutiniškai vyksta tik 4 statutinių ugniagesių ekipažas.

Įvertinus šių pilotinių savivaldybių darbo rezultatus, saugumo tose savivaldybėse rodiklius, naujo modelio privalumus ir trūkumus, būtų galima peržiūrėti Koncepcijos modelį ir, jį atitinkamai patobulinus, įgyvendinti šalies mastu.

Lietuvos gaisrinės saugos asociacija maloniai siūlo savo pagalbą, prašo įtraukti jos atstovus į Vidaus reikalų ministerijoje vykstančius, ar jos organizuojamus priešgaisrinės saugos užtikrinimo sistemos pokyčių svarstymus, taip pat svarstant įvertinti šiame rašte pateiktus racionalius pasiūlymus.

--------------------------------------------